रायजोफोरा मिथिगौदि हाथाय खालामनो थांनाय गांफ्रोमबो रांजों रायजोनि मावनाय आरो गोलोमदैजों सोमोन्दो दं । हाथायाव सरासनस्रा जाबाय थानाय बेसेननि नै गुन बेसेन बांनायनि उनावबो जुदि सोरबा बायग्राया जेबो बुङाबालानो बायोब्ला, अब्ला बुजिगोन दि बिनि आखायाव फैनाय राङा गाव खस्थ’ मावनानै खामायनाय नङा । सासे सुबुङा जेबो खस्थ’ खालामाबालानो रां मोनोब्ला, बे रांखौ खरसा खालामनायाव जेबो गोहैलो खालामा एबा गिया। सासे जाख्ल’ग्रा सोरखारि मावख’गिरि नङाबा रायजोयारि रां जाखोमाग्राफोरा दैखौ बाहायनाय बादि रां खरसा खालामो। बे रांजों बिसोर बायदि मुवा-बेसाद बायनानै रंजानाय लाबोयो। खस्थ’ खालामा बालानो रां बुथुमनाय माखासे सुबुंफोरा ओजों जेरैबादि हाथाय-बाजारनि बेसेनखौ थिग खालामो बेराफार्से बिदि रांनि बेसेनखौबो खमायनायाव थुलुंगाखां होनाय बादि जायो। दिनै हाथाय-बाजाराव बेसेन बांनायनि आसोल जाहोनानो जाबाय बिसोर बादि सुबुंफोरनि थाखायनो । दा सान्दै समाजाव जाख्ल’नाया बुंफबनाय बादि नुदों। अजद मोननाय बादिब्ला पेन्सननि फाइलखौ लांनो पियननो रां होनाय, सोरगिदिंख’ मावसालियाव हानि सिथानि मेपखौ नायनोनो मण्डलनो रां होनाय बायदिफोरा ओंखाम जानायाव दै लोंनाय बादि जागासिनो दं। गोबां बिफाननि मावख’गिरि-मावफारियाफोरा गोबां जाख्ल’नाय, मावख’सालियाव सम बादि नुजाथियै बायदि सबुंनि नोजोरनि आन्दोयाव मिथिस्लाबै बादि जागासिनो दं । सुबुंफोरनि गेजेराव सांग्रांथि गोयैनि थाखाय सोरखारि बिफाननि जाख्ल’नायनि अनगायै गुबुन बेलायाव फसंथानखौ थगायनाय-नेवसिनाय बायदि बांहोनायाव थुलुंगाखां होनाय बादि सानदों। सोरखारा माब्लाबा सोरबा मावख’गिरिनि सायाव गोख्रों नायबिजिरोब्ला बेबो उन समाव गैया जायो । सरासनस्रा सुबुंफोरा आवबाल’ जानानै थानांगौ जायो। बेसेन बांनायनि थाखाय सुबुंफोर आरो गोबां दोलो-हानजाफोरा जिल्ला बेंगिरिनि मावख’सालिनि मोखाङाव धर्ना होनानै गोसोखांलाइ गथायो । बिनि उनाव लासै- लासै मेंनाय फैयो। बिनि जेबो फिननाय गैया। बिनि थाखाय खौरां बिजोङाव फोसाव जानायनि अनगायै जेबो गैया। बिनो जाबाय जोंनि रायजोनि गोथां सावगारि। बेसेन बांनाय आरो जाख्ल’नायनि गुदुं बारा जेन उन जोलैफोरखौ जेबो गाज्रि गोहोम खोख्लैनो हाया बिनि थाखाय दानिफ्राय सांग्रां जानो सम जाबाय । बिनि थाखाय समाजनि माखासे दोलो-हानजा नङाबा सांग्रां सुबुङा बिबान लानानै जाख्ल’नायखौ होबथानो गोसो-मोदोम होनानै ओंखारबोनो नांसिगोन । नङाब्ला जाख्ल’नाय होननाय बेरामा गासै समाजखौनो मन’ग्लाबनो बारा सम नांनाय नङा।